บริษัทใหญ่สุดในเวียดนาม ทำธุรกิจอะไรบ้าง?
Vingroup เป็นบริษัทที่มีมูลค่าสูงที่สุดในเวียดนาม Vingroup คือใคร? แล้ว Vingroup ทำธุรกิจอะไร?  ลงทุนแมนจะเล่าให้ฟัง
14 ก.พ. 2562

บริษัทใหญ่สุดในเวียดนาม ทำธุรกิจอะไรบ้าง? / โดย ลงทุนแมน
Vingroup เป็นบริษัทที่มีมูลค่าสูงที่สุดในเวียดนาม
Vingroup คือใคร?
แล้ว Vingroup ทำธุรกิจอะไร?
ลงทุนแมนจะเล่าให้ฟัง
Vingroup Joint Stock Company ก่อตั้งเมื่อปี 1993 โดยมี Phạm Nhật Vượng เป็นผู้ก่อตั้ง และดำรงตำแหน่งประธานบริษัท
Vingroup เริ่มต้นมาจากการทำธุรกิจค้าปลีก และ โรงแรม
แต่ปัจจุบัน Vingroup เป็นเครือบริษัทที่ประกอบไปด้วยบริษัทอื่นๆ มีทั้ง ธุรกิจพัฒนาอสังหาริมทรัพย์ ศูนย์การค้า ซูเปอร์มาร์เก็ต ร้านสะดวกซื้อ โรงแรม โรงพยาบาล โรงเรียน
และบริษัทนี้มีมูลค่า 450,000 ล้านบาท ซึ่งเป็นอันดับหนึ่งในเวียดนาม
เมื่อดูรายได้ย้อนหลังของ Vingroup พบว่า
ปี 2015 รายได้ 47,000 ล้านบาท กำไร 1,700 ล้านบาท
ปี 2016 รายได้ 79,000 ล้านบาท กำไร 3,300 ล้านบาท
ปี 2017 รายได้ 120,000 ล้านบาท กำไร 6,100 ล้านบาท
แล้วบริษัทในเครือ Vingroup มีอะไรบ้าง?
1. VINHOMES ทำธุรกิจเกี่ยวกับอสังหาริมทรัพย์ ทั้งแบบ mixed-use และที่อยู่อาศัยระดับกลาง ไปจนถึง ระดับบน
ในปี 2017 มีโครงการทั้งหมด 12 โครงการ ซึ่งตั้งอยู่ที่ Hanoi, Ho Chi Minh City, Quảng Ninh และ Hà Tĩnh รวมทั้งสินกว่า 14,000 ยูนิต
Vinhomes ยังเป็นบริษัทที่จดทะเบียนอยู่ในตลาดหลักทรัพย์ Ho Chi Minh ที่มีมูลค่าบริษัทใหญ่เป็นอันดับที่ 2 ของเวียดนาม ซึ่งมีมูลค่าประมาณ 370,000 ล้านบาท
และผู้ถือหุ้นใหญ่ของ Vinhomes ก็คือ Vingroup ซึ่งมีสัดส่วน 55.7%
ถ้าให้เปรียบเทียบ บริษัทนี้จะคล้ายกับ บริษัท แลนด์แอนด์เฮ้าส์ ในไทย ซึ่งเป็นบริษัทอสังหาริมทรัพย์ที่มีมูลค่ามากสุดในไทย แต่ บริษัทแลนด์แอนด์เฮ้าส์มีมูลค่า 120,000 ล้านบาท เล็กกว่า Vinhomes ถึง 3 เท่า
2. VINCOM RETAIL ทำธุรกิจเกี่ยวกับศูนย์การค้าต่างๆ ในเวียดนาม รวมพื้นที่กว่า 1.2 ล้านตารางเมตร ซึ่งตอนนี้มี 46 แห่ง โดยแบ่งเป็น
Vincom Center 4 แห่ง
Vincom Mega Mall 3 แห่ง
Vincom Plaza 30 แห่ง
และ Vincom+Mall 9 แห่ง
นอกจากศูนย์การค้าแล้ว Vincom Retail ยังมีอาคารสำนักงานอีก 3 แห่ง
ซึ่ง Vincom Retail เองก็จดทะเบียนในตลาดหลักทรัพย์ Ho Chi Minh เช่นกัน มีมูลค่าตลาดประมาณ 9.3 หมื่นล้านบาท
โดยมี Vingroup ถือหุ้น 15.0% 
และ Vinhomes ถือหุ้น 6.7%
ถ้าให้เปรียบเทียบ บริษัทนี้จะคล้ายกับ บริษัท เซ็นทรัลพัฒนา ในไทย ซึ่งเป็นบริษัทพัฒนาศูนย์การค้าในไทย
3. VINPEARL ทำธุรกิจหลัก ประเภทโรงแรม มีทั้งโรงแรม รีสอร์ต และวิลล่า 15 แห่ง, โรงแรมในเมือง 2 แห่ง, สนามกอล์ฟอีก 3 แห่ง และสวนสัตว์ VINPEARL LAND
ถ้าให้เปรียบเทียบ บริษัทนี้จะคล้ายกับ บริษัท ไมเนอร์ ในไทย ซึ่งเป็นเจ้าของโรงแรมหลายแห่ง
4. VINCOMMERCE เป็นธุรกิจค้าปลีกแบบใหม่ ซึ่งมีแบรนด์ภายใต้ คือ VinMart, VinMart+, VinPro และ Adayroi ซึ่งรวมกันกว่า 1,200 ร้าน
VinMart มีลักษณะเป็น ซูเปอร์มาร์เก็ต 
VinMart+ มีขนาดเล็กกว่า เพราะเป็น มินิมาร์ท และ ร้านสะดวกซื้อ
VinPro เป็นร้านขาย อุปกรณ์อิเล็กทรอนิกส์, สมาร์ตโฟน, แท็บเล็ต, เครื่องใช้ไฟฟ้าภายในบ้าน
Adayroi คือ E-commerce ซึ่งถือว่าเป็นผู้นำภายในประเทศเวียดนาม
ถ้าให้เปรียบเทียบ บริษัทนี้จะคล้ายกับ บริษัท บิ๊กซี ในไทย ซึ่งเป็นเจ้าของซูเปอร์มาร์เก็ต และร้านสะดวกซื้อ
5. VINMEC เป็นธุรกิจ Healthcare ซึ่งมีโรงพยาบาลในเครือ 6 แห่ง และ คลินิกนานาชาติ 2 แห่ง ซึ่งมีเตียงรวมกัน 1,500 เตียง และมีบุคลากร 2,200 ท่าน
ถ้าให้เปรียบเทียบ บริษัทนี้จะคล้ายกับ บริษัท BDMS ในไทย
6. VINSCHOOL เป็นธุรกิจเกี่ยวกับสถานศึกษาที่มีทั้ง โรงเรียนอนุบาล, โรงเรียนประถม และโรงเรียนมัธยม รวมกัน 17 แห่ง
7. VINECO ธุรกิจเกี่ยวกับการปลูกผักเพื่อให้ผู้บริโภค โดยใช้ระบบ greenhouse จากประเทศญี่ปุ่น และประเทศอิสราเอล ซึ่งปี 2017 มีทั้งหมด 17 ฟาร์ม
8. VINFAST เป็นธุรกิจในกลุ่มอุตสาหกรรมที่ใช้ในการผลิตรถยนต์
และล่าสุด Vingroup ได้เปิดตัวธุรกิจใหม่ นั่นก็คือ การผลิตสมาร์ตโฟน และมีแผนที่จะขายไปทั่วโลก โดยใช้ชื่อว่า Vsmart
อย่างที่หลายคนรู้ว่า เวียดนาม มีสินค้าที่ผลิตมากที่สุด คือ ชิ้นส่วนของโทรศัพท์มือถือ และยังเป็นฐานการผลิตของบริษัทมือถือยักษ์ใหญ่คือ Samsung
เรื่องนี้ทำให้คนเวียดนามมีทักษะในการผลิตเป็นจำนวนมาก เหตุนี้เองก็อาจจะทำให้ Vingroup มีความได้เปรียบในเรื่องฐานการผลิต ต้นทุนสินค้า
ถึงแม้ว่า Vingroup จะมีธุรกิจที่ครอบคลุมหลายอุตสาหกรรม แต่เมื่อเทียบกับประเทศไทยก็ยังมีขนาดเล็กกว่า บริษัท ปตท. จำกัด (มหาชน) อยู่ประมาณ 3 เท่า
แต่ก็น่าติดตามว่าด้วยการเติบโตของเวียดนาม จะทำให้บริษัทนี้เติบโตไปกับประเทศได้มากน้อยแค่ไหน
ปิดท้ายด้วยข้อมูลที่น่าสนใจ
เมื่อปลายปี 2016 ราคาหุ้นของบริษัทนี้อยู่ที่ 34,711 VND (47.57 บาท)
เมื่อปลายปี 2017 ราคาหุ้นอยู่ที่ 63,884 VND (87.55 บาท)
เมื่อปลายปี 2018 ราคาหุ้นอยู่ที่ 95,300 VND (130.60 บาท)
การเพิ่มขึ้นของราคาหุ้นคิดเป็น 175% ภายใน 2 ปี..
หมายเหตุ บทความนี้ไม่ได้มีเจตนาให้ซื้อหุ้นนี้แต่อย่างใด การลงทุนมีความเสี่ยง โปรดศึกษาข้อมูลให้ครบถ้วนก่อนตัดสินใจลงทุนทุกครั้ง
----------------------
อ่านเรื่อง เวียดนามในวันนี้ โตเร็วขนาดไหน? ได้ที่ 
โหลดแอป blockdit ได้ที่ 
สั่งหนังสือลงทุนแมน เล่ม 8 ได้ที่
Lazada 
Shopee 
----------------------
References
FX Rate: VND/THB = 0.0014